18/05/2010 | Administración LocalMunicipal
A Coruña
Servizo de Persoal
Publicación bases 1 praza de técnica/o superior de servizos sociais. CE 4/08, aprobadas polo tenente de alcalde delegado de persoal, por delegación da Xunta de Goberno Local, de data 6 de abril de 2010

A presente Convocatoria Específica constitúe un desenvolvemento da Oferta de Emprego deste Concello para o ano 2008 (publicada en BOP do 12 de decembro de 2008) e réxese pola Convocatoria Unitaria para a provisión en propiedade de prazas de funcionarias/os de carreira e persoal laboral convocadas polo Concello da Coruña no ano 2009 (publicada no BOP do 9 de xuño de 2009) en aplicación do disposto na base primeira desta, e polas seguintes normas específicas: 1. - Clasificación da praza. Escala de Administración Especial. Subescala Técnica. Clase Técnicos Superiores.2. - Dotación económica. As retribucións correspondentes ao Grupo A1, e demais retribucións complementarias segundo acordos adoptados pola Corporación ao respecto, e concretados na relación presupostaria.3. - Requisitos esixidos: Os aspirantes deberán reunir os seguintes requisitos: a. Estar en posesión da titulación esixible para o acceso como funcionario do grupo A1, conforme á normativa de función pública. No caso de titulacións obtidas no estranxeiro, deberase estar en posesión da credencial que acredite a súa homologación. b. Ter a nacionalidade española, sen prexuízo do disposto no artigo 57 do Estatuto Básico do Empregado Público. c. Ter cumpridos dezaseis anos e non exceder, no seu caso, da idade máxima de xubilación forzosa. d. Posuír a capacidade funcional para o desempeño das tarefas habituais da praza á que se aspira. e. Non haber sido separada/o mediante expediente disciplinario do servizo de calquera das Administracións Públicas ou dos órganos constitucionais ou estatutarios das Comunidades Autónomas, nin se achar en inhabilitación absoluta ou especial para empregos ou cargos públicos por resolución xudicial, para o acceso ao corpo ou escala de funcionariado, ou para exercer funcións similares ás que desempeñaban no caso do persoal laboral, no que fose separada/o ou inhabilitada/o. No caso de ser unha persoa nacional doutro Estado, non acharse inhabilitada/o ou en situación equivalente nin haber sido sometida/o a sanción disciplinaria ou equivalente que impida, no seu Estado, nos mesmos termos o acceso ao emprego público.4. - Número de prazas que se convocan. Unha 5. - Sistema de selección: Concurso - Oposición.6. - Dereitos de exame: Procederase ao abono da taxa que estableza a Ordenanza Fiscal reguladora vixente no prazo de presentación de solicitudes. Estarán exentas do pagamento da taxa: a) As persoas con minusvalía igual ou superior ao 33 por 100. b) Logo de xustificación, as persoas que figurasen como demandantes de emprego durante o prazo, polo menos, de seis meses anteriores á data de convocatoria das probas selectivas nas que soliciten a súa participación. Para iso deberá presentarse o documento xustificativo expedido pola oficina de emprego correspondente.7. - Presentación de instancias: As instancias, solicitando tomar parte no proceso selectivo, dirixiranse á Alcaldía-Presidencia. Presentaranse no Rexistro Xeral do Concello debidamente cumpridas durante o prazo de vinte días naturais contados dende o seguinte ao da publicación do anuncio de cada convocatoria no BOLETIN OFICIAL DO ESTADO. Así mesmo, poderán remitirse na forma determinada na Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común. Á instancia acompañarase inescusablemente. - Fotocopia do D. N. I. - Carta de Pagamento acreditativa de aboar, coas excepcións sinaladas no punto anterior, o importe dos dereitos de exame ou resgardo do xiro postal ou telegráfico do seu abono, de acordo coa Ordenanza Fiscal reguladora vixente no prazo de presentación de solicitudes. Os dereitos de exame só serán devoltos aos que non fosen admitidos ás probas selectivas por non reunir os requisitos esixidos. - Fotocopia compulsada do título esixido para ser admitido no presente proceso selectivo de conformidade coa normativa legal vixente. - Título acreditativo de estar en posesión do nivel de coñecemento da lingua galega CELGA IV ou equivalente, ao obxecto de ser declarados exentos da realización do sexto exercicio. - Relación dos méritos que aleguen, enumerados segundo a orde establecida no Anexo I. Á devandita relación acompañaranse os documentos xustificativos dos méritos, orixinais ou fotocopias compulsadas.8. - Contido do proceso selectivo, forma de desenvolvemento e sistema de cualificación: Non terá carácter eliminatorio e consistirá na avaliación por parte do tribunal dos méritos que concorran en cada un dos aspirantes, para o cal se acompañarán á instancia os documentos xustificativos (orixinais ou fotocopias compulsadas) que consideren oportunos. Non se tomarán en consideración nin serán valorados aqueles méritos que non queden debidamente acreditados, en todos os seus extremos, na data de finalización do prazo de presentación dás instancias. Non obstante, non será necesario presentar documentos que xa se achen en poder desta Administración. Valoraranse os méritos conforme ao seguinte baremo: a) Experiencia: • Por servizos prestados na Administración Local en prazas da mesma categoría, e de natureza similar ao posto de traballo convocado, a razón de 0,20 puntos por mes. • Por servizos prestados nas Administracións Públicas en prazas da mesma categoría, e de natureza similar ao posto de traballo convocado, a razón de 0,10 puntos por mes. O máximo de puntuación por este apartado será de 3,6 puntos. b) Cursos de formación e perfeccionamento: Pola acreditación de asistencia a cursos de formación e perfeccionamento expedido ou homologados por organismos oficiais e directamente relacionados coas funcións propias da praza obxecto da presente convocatoria. - Cursos de menos de 10 horas de duración: 0,20 puntos - Duración comprendida entre 10 e 19 horas: 0,30 puntos. - Cursos de máis de 20 horas: 0,40 puntos. No suposto de que as certificacións non especifiquen o número de horas concederase a puntuación mínima. Non se puntuarán as xornadas, congresos ou similares. O máximo de puntuación por este apartado será de 3 puntos. c) Coñecemento da lingua galega. - Por estar en posesión do título de linguaxe administrativa superior: 2,40 puntos - Por estar en posesión do título de linguaxe administrativa media: 1,80 puntos - Por estar en posesión do título de perfeccionamento, a súa validación, ou Celga 4: 1,20 puntos - Por estar en posesión do título de iniciación ou Celga 2: 0,60 puntos En caso de estar en posesión de distintas titulacións, valorarase unicamente o nivel máis alto de formación. A puntuación obtida nesta fase será computada na valoración final dos aspirantes que superasen a fase de oposición. A oposición constará de cinco exercicios, sendo os catro primeiros de carácter obrigatorio e eliminatorio e o quinto de carácter voluntario e non eliminatorio. Primeiro exercicio. - Consistirá en desenvolver por escrito, nun tempo máximo de dúas horas, un cuestionario de 20 preguntas con respostas curtas, determinadas polo Tribunal inmediatamente antes de celebrarse a proba e relacionado coas materias comprendidas no Anexo I desta convocatoria. Neste exercicio valorarase o contido das respostas e a capacidade de redacción así como a concreción e a claridade na exposición. O exercicio será cualificado de 0 a 10 puntos, sendo preciso alcanzar un mínimo de cinco puntos para superalo, sendo eliminados aqueles aspirantes que non a obteñan. O Tribunal determinará o nivel de coñecementos esixidos para alcanzar a puntuación mínima. Segundo Exercicio: Consistirá en desenvolver por escrito, durante un período de tres horas, dous temas de entre tres temas extraidos ao chou polo Tribunal, da Parte Especial do temario, contido no Anexo I da presente Convocatoria. Posteriormente, os aspirantes serán convocados oportunamente para a lectura do seu exercicio en sesión pública ante o tribunal, que o cualificará valorando os coñecementos, a claridade, a orde de ideas e a calidade da expresión escrita, así como a súa forma de presentación e exposición. No desenvolvemento da lectura, o tribunal poderá realizar preguntas ao aspirante en relación co seu exercicio. Cada membro do tribunal disporá de fotocopias dos exercicios para cotexar a lectura efectuada polo aspirante. A cualificación global deste exercicio será de 0 a 20 puntos. Cada tema cualificarase de 0 a 10 puntos, sendo preciso alcanzar un mínimo de cinco puntos en cada un dos temas para superalo, sendo eliminados aqueles aspirantes que non a obteñan. Posteriormente efectuarase a media entre ambos os dous, que será a puntuación da proba. O Tribunal determinará o nivel de coñecementos esixidos para alcanzar a puntuación mínima. Terceiro exercicio. - De carácter práctico, consistente na realización, durante un período de dúas horas dun suposto práctico, de contido técnico, a elixir entre dous, que proporá o Tribunal inmediatamente antes do comezo do exercicio. Os supostos formulados polo Tribunal versarán sobre os contidos das materias comprendidas na Parte Especial do Anexo I desta Convocatoria. Este exercicio será cualificado de 0 a 10 puntos, sendo preciso alcanzar un mínimo de cinco puntos para superalo, sendo eliminados aqueles aspirantes que non a obteñan. O Tribunal determinará o nivel de coñecementos esixidos para alcanzar a puntuación mínima. Cuarto exercicio. - Consistirá na tradución directa e/ou inversa dun ou varios textos, en castelán ou galego, nun tempo máximo de 1 hora. Os textos serán elixidos polo Tribunal inmediatamente antes de celebrarse a proba, correspondéndolle ao Tribunal determinar o nivel de coñecementos esixidos para superar a proba. O presente exercicio puntuarase como apto ou non apto. Aqueles aspirantes que estivesen en posesión do título acreditativo do nivel de coñecemento da lingua galega CELGA IV ou equivalente estarán exentos da realización do presente exame. Quinto exercicio. - De carácter obrigatorio e non eliminatorio, consistirá no manexo de ordenador a nivel de usuaria/o. Para esta proba utilizaranse ferramentas informáticas (Windows XP, Officce97 y Openoffice 3), durante un tempo máximo de trinta minutos. Este exercicio será puntuado de 0 a 3. O Tribunal determinará o nivel de coñecementos esixidos para alcanzar a puntuación mínima. Publicidade do proceso selectivo. A publicidade dos distintos actos derivados deste proceso selectivo, así como as comunicacións a que dese lugar, realizaranse mediante publicación no Taboleiro de Edictos deste Concello, a través do teléfono de información municipal 010 (981184278 para chamadas fóra do termo municipal) e na páxina web do Concello da Coruña, (www.coruna.es/oposiciones) sen prexuízo de calquera outro medio de difusión que se considere oportuno. Cualificación final. - As cualificacións das/os aspirantes aprobadas/os en cada un dos exercicios serán publicadas no Taboleiro de Anuncios deste Concello e en paxína web do Concello da Coruña. Previamente á fase de oposición, o tribunal procederá á baremación da fase de concurso e publicaraa en paxínaa web do Excmo. Concello da Coruña, con indicación da puntuación obtida por cada aspirante. Contra a baremación, os aspirantes que o consideren oportuno poderán presentar reclamacións ante o propio tribunal no prazo de dez días hábiles, contados a partir do día seguinte ao da publicación da baremación. Á vista das reclamacións que se presenten e, no caso de ser estimadas, realizaranse as oportunas correccións na baremación e procederase á publicación definitiva en paxína web do Concello da Coruña. Contra esta resolución, poderán as/os interesadas/os interpoñer recurso de alzada conforme o previsto no art.114 da Lei 30/1992, do 26 de novembro, de Réxime Xurídico das Administracións Públicas e Procedemento Administrativo Común. A orde de prelación dos aspirantes que superen o proceso selectivo realizarase de acordo coa suma das puntuacións obtidas nas fases de concurso e oposición, non podendo superar o proceso selectivo un número superior ao de prazas convocadas. Non obstante o anterior, sempre que o tribunal propuxese o nomeamento de igual número de aspirantes que o de prazas convocadas, e co fin de asegurar a cobertura destas, cando se produzan renuncias das/os aspirantes seleccionadas/os, o órgano convocante poderá requirir do órgano de selección relación complementaria dos aspirantes que sigan aos propostos, para o seu posible nomeamento como funcionarias/os de carreira. Para os efectos previstos neste punto terán a mesma consideración que as renuncias os supostos referidos aos aspirantes que dentro do prazo fixado non presenten a documentación requirida ou que do seu exame se deduza que carecen dos requisitos establecidos no punto 3 da presente convocatoria. O tribunal poderá declarar desertas aquelas prazas obxecto da presente convocatoria que non resulten cubertas á súa finalización por non superar o proceso selectivo o número suficiente de aspirantes. En caso de empate na puntuación final do proceso selectivo establécese a seguinte orde de prioridade: 1º A nota máis alta no primeiro exercicio da fase de oposición 2º A nota máis alta no segundo exercicio da fase de oposición 3º Maior número de preguntas acertadas no primeiro exercicio TEMA 1.- A Constitución Española de 1978. Estrutura. Título Preliminar. Reforma Constitucional. TEMA 2.- A Coroa. As Cortes Xerais: Composición. Funcións. Funcionamento. TEMA 3.- O Goberno. Composición e funcións. Relacións entre o Goberno e as Cortes Xerais. As Administracións Públicas: Lexislación aplicable. TEMA 4.- O Estatuto de Autonomía de Galicia. As institucións da Comunidade Autónoma: O Parlamento. O consello da Xunta. O Presidente. TEMA 5.- A Lei: Concepto e clases. Disposicións normativas con forza de Lei. O Regulamento: concepto. Clasificación dos regulamentos. TEMA 6.- O acto administrativo: concepto e clases. Elementos do acto. A eficacia dos actos administrativos. Nulidade e anulabilidade. TEMA 7.- O procedemento administrativo; Iniciación, ordenación, instrución e terminación. TEMA 8.- Finalización do procedemento: a obriga de resolver. O silencio administrativo. TEMA 9.- Os recursos administrativos. Concepto e clases, requisitos xerais. Os recursos ordinarios. TEMA 10.- O municipio. Elementos. Territorio e poboación. TEMA 11.- Municipios de Gran Poboación: O Alcalde. Competencias. Forma de elección e cesamento. Os Tenentes de Alcalde. A Xunta de Goberno Local: Composición e atribucións. O Concello Pleno. Composición e competencias. As Comisións Informativas. TEMA 12.- A organización do Concello da Coruña. Distritos. Comisión de Suxestións e Reclamacións. O Consello Social da Cidade. O Tribunal Económico-Administrativo. Órganos Superiores e Directivos. TEMA 13.- Ordenanzas e regulamentos municipais. Procedemento de elaboración. Os Regulamentos Orgánicos do Concello da Coruña. TEMA 14.- A Lei 7/2007 do 12 de abril do Estatuto Básico do Empregado Público. Clases de funcionarias/os. Situacións administrativas. Réxime disciplinario. TEMA 15.- Dereitos e deberes dos funcionarias/os locais. Código de conduta das/os empregadas/os públicas/os. Réxime de incompatibilidades. TEMA 16.- A Lei de Contratos do sector público: Lei 30/2007, do 30 de outubro. Directiva 2004/18/CE do 31 de marzo. TEMA 17.- Facendas Locais: A Lei reguladora das Facendas Locais. Os recursos das Facendas Locais. Taxas e prezos públicos. TEMA 18.- Politicas de igualdade. Medidas de conciliación da vida laboral e familiar. TEMA 20.- O Estado de benestar e os servizos sociais. O modelo español en relación cos modelos europeos de benestar e servizos sociais. TEMA 21.- Marco legal dos servizos sociais. A Constitución. O Estatuto de Autonomía de Galicia. A Lei de Bases de Réxime Local. TEMA 22.- Lei de servizos sociais de Galicia: Título preliminar. Sistema galego de servizos sociais. Dereitos e deberes das persoas en relación cos servizos sociais. TEMA 23.- Lei de servizos sociais de Galicia: Estrutura do sistema. Servizos sociais comunitarios básicos e específicos. Servizos sociais especializados. TEMA 24.- Lei de servizos sociais de Galicia: Catálogo de servizos sociais. O equipo profesional dos servizos sociais. TEMA 25.- Lei de servizos sociais de Galicia: Formas de prestación dos servizos sociais. A participación da iniciativa social e de entidades privadas de carácter mercantil na prestación dos servizos sociais. TEMA 26.- Lei de servizos sociais de Galicia: Planificación do sistema galego de servizos sociais. TEMA 27.- Lei de servizos sociais de Galicia: Competencias das administracións públicas. TEMA 28.- O Consorcio Galego de Servizos de Igualdade e de Benestar. A Axencia Galega de Servizos Sociais. A Sociedade Galega de Servizos Sociais. TEMA 29.- A Lei galega da familia, a infancia e a adolescencia. TEMA 30.- A Lei galega de medidas básicas para a inserción social: contidos do proxecto de inserción. TEMA 31.- Lei de promoción da autonomía persoal e atención ás persoas en situación de dependencia: Principios. Dereitos e obrigas das persoas en situación de dependencia. Titulares de dereitos. O sistema para a autonomía e a atención á dependencia. Configuración do sistema. TEMA 32.- Lei de promoción da autonomía persoal e atención ás persoas en situación de dependencia: Prestacións e catálogo de servizos de atención do Sistema para a Autonomía e Atención á Dependencia. A dependencia e a súa valoración. Recoñecemento do dereito. TEMA 33.- Normativa autonómica reguladora do Servizo de Axuda a Domicilio. TEMA 34.- Normativa pola que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia na Comunidade Autónoma de Galicia. TEMA 35.- Normativa pola que se establecen os criterios para a elaboración do programa individual de atención, fixación das intensidades de protección dos servizos, réxime de compatibilidade das prestacións e xestión das prestacións económicas do sistema para a autonomía e a atención á dependencia na Comunidade Autónoma de Galicia. TEMA 36.- Recursos municipais de atención á dependencia na Coruña. Programas e accións. TEMA 37.- Os servizos e programas municipais de axuda a domicilio. Ordenanza reguladora e programas. TEMA 38.- Teleasistencia. Ordenanza reguladora. TEMA 39.- A emerxencia social municipal. Ordenanza reguladora. TEMA 40.- Os equipamentos en servizos sociais. Tipoloxía nos servizos sociais comunitarios e especializados. TEMA 41.- A interdisciplinariedade. Equipos multiprofesionais en servizos sociais. O estrés nos servizos sociais. A síndrome de Burnout nos profesionais dos servizos sociais. TEMA 42.- Funcións dos profesionais dos servizos sociais no Concello da Coruña: Técnicos medios de servizos sociais, Técnicos superiores de servizos sociais. Outros profesionais. TEMA 43.- A Formación de equipos. Dirección de grupos de traballo. O traballo en equipo. TEMA 44.- O Plan Concertado de prestacións básicas de servizos sociais nas corporacións locais. Historia, evolución, elementos constitutivos e situación actual. TEMA 45.- O terceiro sector na Coruña TEMA 46.- A rede de centros cívicos municipais no Concello da Coruña. Tipoloxía e programas que levan a cabo. TEMA 47.- A rede municipal de servizos sociais comunitarios e especializados. TEMA 48.- A prestación de servizos sociais polas entidades sociais na Coruña. Os convenios en servizos sociais. TEMA 49.- A participación dos cidadáns no marco dos servizos sociais municipais. TEMA 50.- Experiencias de plans de desenvolvemento comunitario en Galicia. TEMA 51.- A Información nos servizos sociais. O Servizo de información, valoración e orientación (SIVO) no Concello da Coruña. TEMA 52.- O Sistema de Información aos Usuarios de Servizos Sociais (SIUSS). TEMA 53.- Servizos sociais e inclusión social I: concepto, procesos e estratexias de loita contra a pobreza. O Plan de inclusión social de Galicia. TEMA 54.- Servizos sociais e inclusión social II: Programas, equipamentos e recursos humanos no ámbito da inclusión social na Coruña. TEMA 55.- Servizos sociais e inclusión social III: a marxinación social nas cidades. Transeúntes: concepto, problemática, necesidades e recursos en Galicia. Características na Coruña. TEMA 56.- Os servizos de urxencia social. O seu desenvolvemento na Coruña. TEMA 57.- Políticas sociais para a infancia na Administración local. TEMA 58.- Programas e proxectos de infancia e familia na Coruña. TEMA 59.- Programas e recursos para a infancia de entidades sociais da Coruña. TEMA 60.- Actividades e proxectos programados polos servizos sociais dirixidas ao sector de infancia. TEMA 61.- A situación das mulleres en Galicia. Valoración cualitativa e principais datos estatísticos. TEMA 62.- Recursos municipais de atención á muller. Programas. TEMA 63.- Actividades e proxectos programados polos servizos sociais dirixidos ao sector muller na Coruña. TEMA 64.- A atención ás persoas con minusvalidez en Galicia: evolución histórica e situación actual. TEMA 65.- Equipamentos, programas e recursos para as persoas con minusvalidez na Coruña. TEMA 66.- O Plan de Galicia sobre drogas: as áreas de prevención, coordinación e incorporación social. TEMA 67.- A atención, programas e equipamentos específicos na Coruña para tabaquismo, alcoholismo e ludopatías. TEMA 68.- Aspectos sociodemográficos dos maiores en Galicia. A atención aos maiores na cidade da Coruña. TEMA 69.- Actividades e proxectos programados polos servizos sociais dirixidas ao sector de maiores. TEMA 70.- O Portal Web dos servizos sociais: Características e navegación. TEMA 71.- Cooperación ao desenvolvemento: análise das ONG radicadas na Coruña. Subvencións destinadas á realización de actividades de cooperación internacional. O Fondo Galego de Cooperación. TEMA 72.- Características demográficas da cidade da Coruña. TEMA 73.- Demografía, inmigración e minorías étnicas en Galicia. Situación na Coruña. TEMA 74.- A inmigración na Coruña. Entidades sociais do sector. Principais programas. TEMA 75.- Recursos municipais de atención ao inmigrante na Coruña. Programas. TEMA 76.- Axudas autonómicas en Galicia para o acceso á vivenda do colectivo chabolista: Lei de medidas para a erradicación do chabolismo no ámbito da Comunidade Autónoma de Galicia. Normativa de desenvolvemento TEMA 77.- Infravivienda e chabolismo: características. Evolución da situación na Coruña. TEMA 78.- Programas e accións de erradicación do chabolismo. O Plan Especial de Penamoa. TEMA 79.- Os programas de desenvolvemento xitano nas administracións locais. TEMA 80.- A erradicación do chabolismo. Entidades sociais do sector. Programas e accións. TEMA 81.- Prevención específica e inespecífica nos servizos sociais municipais. TEMA 82.- O programa de actividades socioculturais da Rede de Centros Cívicos Municipais. TEMA 83.- As actividades socioculturais e as entidades sociais na Coruña. As subvencións destinadas a cooperación en actividades de promoción, reinserción social e prestación de servizos sociais. TEMA 84.- Os procesos de modernización das administracións públicas. A administración ao servizo do cidadán. A xestión de calidade no Concello da Coruña. TEMA 85.- A función directiva nas administracións públicas. O sistema de dirección por obxectivos. TEMA 86.- Planificación en servizos sociais: A planificación estratéxica e operativa. Programación de proxectos en servizos sociais. TEMA 87.- Avaliación en servizos sociais: necesidade e concepto. Métodos, técnicas e instrumentos. TEMA 88.- Sistemas de xestión de calidade. TEMA 89.- Presupostos municipais de Servizos Sociais en 2010. Características e principais partidas de gasto. TEMA 90.- As NTIC en servizos sociais: Produtos e ferramentas para unha xestión máis eficiente. TEMA 91.- Memorias de xestión: concepto e desenvolvemento. A memoria de xestión dos servizos sociais municipais da Coruña. A Coruña, 06 de abril de 2010 A XUNTA DO GOBERNO LOCAL, P. D. 0 TENENTE DE ALCALDE DELEGADO DE PERSOAL, Fdo. José Federico Nogueira Fernández